Istutko koko päivän töissä? Terveys kärsii, vaikka liikkuisit vapaa-ajalla - Lifestyle - MTV.fi
Istutko koko päivän töissä? Terveys kärsii, vaikka liikkuisit vapaa-ajalla
Lifestyle > Hyvää elämää Julkaistu 30.10.2017 19:30
Fyysinen passiivisuus tekee hallaa glukoosi- ja insuliiniaineenvaihdunnalle. Kuvituskuva. Lehtikuva
Tuoreen tutkimuksen perusteella löhöilyn ja istumisen haittoja voi vähentää jaloittelemalla silloin tällöin. Pitkä paikoillaanolo kuitenkin vahingoittaa terveyttä liikuntaharrastuksista huolimatta. Tulokset vahvistavat viime vuosina kertynyttä näyttöä fyysisen passiivisuuden terveysriskeistä.
Circulation-lehdessä julkaistut tulokset perustuvat 12 000 iältään 18–74-vuotiaan yhdysvaltalaisen terveystietoihin. Osallistujille tehtiin kattavat terveystarkastukset, minkä jälkeen he kantoivat vyötäröllään aktiivisuusmittaria viikon ajan.
Tulosten mukaan fyysisesti passiivisimpien osallistujien glukoosi- ja insuliiniaineenvaihdunta olivat selvästi heikommalla tolalla kuin aktiivisempien osallistujien.
Yhteys havaittiin myös analyysissa, jossa tarkasteltiin fyysisesti passiivisten hetkien kestoa. Pitkät makoilut tai istumiset olivat selkeämmin yhteydessä terveysriskeihin kuin lyhyet pätkät. Yhteydet havaittiin riippumatta siitä, miten paljon osallistujat harrastivat liikuntaa.
Havainnot osoittavat terveysriskien kertyvän sitä todennäköisemmin, mitä suuremman osan päivästä ihminen istuu, makoilee tai on muuten fyysisesti passiivinen – mutta myös sillä on merkitystä, millaisissa pätkissä niitä tekee.
Makoilun ja istumisen pilkkominen jaloittelulla voi olla kätevä keino parantaa terveyttä varsinkin potilailla, joille varsinaiset liikuntaharrastukset ovat hankalia.
Aivokasvain voi oireilla monin tavoin – milloin päänsärystä pitää huolestua? Onko kuukautisvuodossasi verihyytymiä? Tässä syy